2021. gada 31. augustā Noteikumi Nr. 597

Rīgā (prot. Nr. 58 17. §)

**Valsts informācijas sistēmu attīstības projektu uzraudzības kārtība**

Izdoti saskaņā ar

[Valsts informācijas sistēmu likuma](https://likumi.lv/ta/id/62324-valsts-informacijas-sistemu-likums)

[4. panta](https://likumi.lv/ta/id/62324-valsts-informacijas-sistemu-likums#p4) otro daļu

1. Noteikumi nosaka valsts informācijas sistēmu attīstības projektu uzraudzības kārtību.

2. Noteikumos ietvertās prasības attiecas uz Eiropas Savienības politiku instrumentu un pārējās ārvalstu finanšu palīdzības, kā arī valsts budžeta finansētu valsts informācijas sistēmu attīstības projektu vai valsts informācijas sistēmu (turpmāk – informācijas sistēma) uzturēšanas budžeta ietvaros īstenojamām informācijas sistēmu attīstības projektu aktivitātēm (turpmāk – attīstības aktivitāte).

3. Attīstības aktivitāte šo noteikumu izpratnē ir aktivitāte, kas ir saistīta ar vienas informācijas sistēmas un tās darbībai nepieciešamo informācijas un komunikācijas tehnoloģisko resursu un pakalpojumu attīstību.

4. Noteikumi attiecas uz tādām attīstības aktivitātēm, ar kurām tiek ieviestas jaunas informācijas sistēmas vai ar kurām ietekmē esošo informācijas sistēmu tehnisko arhitektūru vai informācijas un komunikācijas infrastruktūras pakalpojumu tehnoloģisko struktūru, kā arī citu institūciju informācijas un komunikācijas tehnoloģiskos resursus vai datu apmaiņu ar tiem.

5. Valsts informācijas sistēmas pārzinis, kurš ir atbildīgs par attīstības aktivitātes īstenošanu (turpmāk – atbildīgā institūcija), iesniedz saskaņošanai Vides aizsardzības un reģionālās attīstības ministrijā (turpmāk – ministrija) šādus dokumentus atbilstoši normatīvajiem aktiem elektronisko dokumentu izstrādāšanas, noformēšanas, glabāšanas un aprites jomā:

5.1. attīstības aktivitātes pieteikumu (1. pielikums), kurā plānota informācijas sistēmas attīstība, – pirms finansējuma pieprasīšanas attīstības aktivitātes īstenošanai;

5.2. attīstības aktivitātes aprakstu (2. pielikums), kurā izskaidrota un apliecināta attīstības aktivitātes atbilstība normatīvajiem aktiem par valsts institūciju informācijas un komunikācijas tehnoloģiskajām un drošības prasībām, – pirms attīstības aktivitātes uzsākšanas;

5.3. attīstības aktivitātes izmaiņu pieprasījumu (3. pielikums), piesakot attīstības aktivitātes izmaiņas;

5.4. paziņojumu par attīstības aktivitātes noslēgumu ([4](https://likumi.lv/ta/id/126703#piel3). pielikums) – 10 darbdienu laikā pēc attīstības aktivitātes īstenošanas pabeigšanas.

6. Ministrija ir tiesīga pieprasīt atbildīgajai institūcijai papildu informāciju par šo noteikumu 5.2., 5.3. un 5.4. apakšpunktā minēto dokumentu, ja kādā no tiem iesniegtā informācija ir neprecīza vai nepilnīga.

7. Pirms uzsākta attīstības aktivitātes īstenošana, nepieciešams pozitīvs atzinums par šo noteikumu 5.2. un 5.3. apakšpunktā minētajiem dokumentiem:

7.1. no ministrijas – par attīstības aktivitātes atbilstību normatīvajiem aktiem valsts informācijas sistēmu un to darbībai nepieciešamo informācijas un komunikācijas tehnoloģisko resursu un pakalpojumu attīstības jomā;

7.2. no Aizsardzības ministrijas – par plānotajiem valsts informācijas sistēmas drošības pasākumiem;

7.3. no Centrālās statistikas pārvaldes – par attīstības aktivitātes atbilstību normatīvajiem aktiem oficiālās statistikas jomā;

7.4. no Datu valsts inspekcijas – par attīstības aktivitātes atbilstību normatīvajiem aktiem personas datu aprites jomā;

7.5. no Kultūras ministrijas – par attīstības aktivitātes atbilstību normatīvajiem aktiem dokumentu un arhīvu pārvaldības jomā;

7.6. no Latvijas Pašvaldību savienības – par attīstības aktivitātes ietvaros izvēlēto mijiedarbības tehnoloģisko risinājumu, ja tiek attīstīta informācijas sistēma, kuras atbalstītie procesi mijiedarbojas ar procesiem pašvaldībās;

7.7. no citām iesaistītajām institūcijām, kuru darbību un kompetenci attīstības aktivitātes īstenošana var ietekmēt.

8. Šo noteikumu 5.2. vai 5.3. apakšpunktā minētā dokumenta izvērtēšanas laikā ministrijai ir tiesības papildus šo noteikumu 7.2., 7.3., 7.4., 7.5., 7.6. un 7.7. apakšpunktā minētajām atzinumu sniegšanā iesaistītajām institūcijām pieprasīt sniegt atzinumu par attīstības aktivitāti arī citām institūcijām, kuru darbību un kompetenci attīstības aktivitātes īstenošana var ietekmēt.

9. Šo noteikumu 7.2., 7.3., 7.4., 7.5., 7.6. un 7.7. apakšpunktā minētās atzinumu sniegšanā iesaistītās institūcijas, kā arī institūcijas, kurām nosūtīts pieprasījums sniegt atzinumu saskaņā ar šo noteikumu 8. punktu, atzinumu par šo noteikumu 5.2. vai 5.3. apakšpunktā minēto dokumentu sniedz 10 darbdienu laikā no tā saņemšanas.

10. Atbildīgā institūcija šo noteikumu 5.2. un 5.3. apakšpunktā minēto dokumentu šo noteikumu 5. un 7. punktā paredzētajai saskaņošanai iesniedz vienlaikus. Atbildīgā institūcija šo noteikumu 7.2., 7.3., 7.4., 7.5., 7.6. un 7.7. apakšpunktā un, ja pieprasīts, arī 8. punktā minētos atzinumus pēc saņemšanas apkopo un iesniedz ministrijai vienā dokumentu kopā.

11. Ministrija sniedz atzinumu par šo noteikumu 5. punktā minētajiem dokumentiem šādos termiņos:

11.1. par attīstības aktivitātes pieteikumu ؘ– 10 darbdienu laikā pēc tā saņemšanas;

11.2. par attīstības aktivitātes aprakstu, ņemot vērā no šo noteikumu 7.2., 7.3., 7.4., 7.5., 7.6. un 7.7. apakšpunktā un 8. punktā minētajām institūcijām saņemtos atzinumus, – 10 darbdienu laikā pēc tā saņemšanas;

11.3. par attīstības aktivitātes izmaiņu pieprasījumu, ņemot vērā no šo noteikumu 7.2., 7.3., 7.4., 7.5., 7.6. un 7.7. apakšpunktā un 8. punktā minētajām institūcijām saņemtos atzinumus, – 10 darbdienu laikā pēc tā saņemšanas;

11.4. par attīstības aktivitātes noslēguma paziņojumu – 10 darbdienu laikā pēc tā saņemšanas vai informē atbildīgo institūciju par šo noteikumu 15. punktā organizējamo pārbaudi;

11.5. par attīstības aktivitātes noslēguma pārskatu, kuram ir organizēta pārbaude, – 10 darbdienu laikā pēc pārbaudes veikšanas.

12. Atbildīgā institūcija attīstības aktivitāti īsteno atbilstoši šo noteikumu 5.2. un 5.3. apakšpunktā minētajiem ministrijas saskaņotajiem dokumentiem.

13. Ja ministrija par kādu no šo noteikumu 5.2., 5.3. vai 5.4. apakšpunktā minētajiem dokumentiem sniedz atzinumu ar iebildumiem, atbildīgā institūcija 10 darbdienu laikā no atzinuma saņemšanas novērš atzinumā norādītos trūkumus un iesniedz atkārtotai saskaņošanai precizētu šo noteikumu 5.2., 5.3. vai 5.4. apakšpunktā minēto dokumentu, par kuru saņemts atzinums ar iebildumiem.

14. Ja kāda no šo noteikumu 7.2., 7.3., 7.4., 7.5., 7.6. un 7.7. apakšpunktā un 8. punktā minētajām institūcijām par attīstības aktivitāti sniedz atzinumu ar iebildumiem un saskaņošanas gaitā starp atbildīgo institūciju un atzinuma sniedzēju netiek panākta vienošanās, par attīstības aktivitātes turpmāko virzību lēmumu pieņem ministrija.

15. Jebkura šo noteikumu 7. punktā minētā atzinumu sniegšanā iesaistītā institūcija jebkurā attīstības aktivitātes īstenošanas posmā vai pēc attīstības aktivitātes pabeigšanas izlases veidā var ierosināt attīstības aktivitātes pārbaudi, lai pārliecinātos par tās atbilstību ministrijas saskaņotajam attīstības aktivitātes aprakstam vai izmaiņu pieprasījumam.

16. Lēmumu par šo noteikumu 15. punktā minētās pārbaudes lietderību pieņem ministrija, nosakot pārbaudes veicējus un pieaicinātās šo noteikumu 7. un 8. punktā minētās institūcijas, kā arī nosakot pārbaudes apjomu un saturu.

17. Pārbaudes veicējs pēc šo noteikumu 16. punktā minētās pārbaudes 10 darbdienu laikā sniedz atzinumu ministrijai, atbildīgajai institūcijai un pārbaudē pieaicinātajām institūcijām.

18. Atzīt par spēku zaudējušiem Ministru kabineta 2006. gada 24. janvāra noteikumus Nr. 71 "Valsts informācijas sistēmu attīstības projektu uzraudzības kārtība" (Latvijas Vēstnesis, 2006, 17. nr.; 2009, 85. nr.; 2013, 209. nr.).

19. Noteikumos ietvertās prasības attiecībā uz jau izstrādātu informācijas sistēmu no valsts budžeta finansētām attīstības aktivitātēm piemēro ar 2023. gada 1. janvāri.

Ministru prezidents A. K. Kariņš

Vides aizsardzības un

reģionālās attīstības ministrs A. T. Plešs